
Tere!
06.11.2026

Täname võimaluse eest esitada oktoobri lõpus pakkumus Sotsiaalministeeriumi tööportaali teenuse osutamiseks 12 kuu jooksul ning täname tagasiside eest. Soovime ametlikumalt täpsustada, kuidas võrreldi pakkumuste maksumust ja teenuse mahtu ning millised asjaolud said valikul määravaks.


Teabenõue
Avaliku teabe seaduse § 6 alusel palume väljastada järgmised olemasolevad dokumendid või nende asjakohased väljavõtted ning saata need AvTS § 17 lõike 1 punkti 1 kohaselt e-postiga.

1. Sotsiaalministeeriumi hankekorra punkti 7.3.2 alusel lepingu või arve juurde lisatud teenusepakkuja valiku põhjendus. Kui pakkumuste võrdlus või hindamistulemused on eraldi dokumenteeritud, palume väljastada ka vastavad dokumendid või kanded.
2. Valitud pakkumuse osa, millest nähtub 12 kuu teenuse kogumaksumus ja pakutud teenuste maht, sealhulgas CV-andmebaasi kasutamise võimalus. Kui pakkumuses on teenuste üksikhinnad eraldi välja toodud, palume väljastada ka need.
3. Valiku tegemisel kasutatud olemasolevad dokumendid või väljavõtted, millest nähtub arvesse võetud varem tellitud teenuste kasutamata maht või väärtus ning kandidaatide kanalikasutuse kohta aluseks võetud andmed. Kandidaatide isikuandmeid me ei küsi.

Kui mõni dokument sisaldab piiratud juurdepääsuga teavet, palume AvTS § 38 lõike 2 alusel väljastada dokumendi ülejäänud osa. Palume märkida väljastamata jäetud teabe puhul piirangu õiguslik alus ja põhjendus. Kui mõnda küsitud dokumenti või kannet ministeerium ei valda, palume sellest teada anda.

Selgitustaotlus
Kui väljastatud dokumentidest vastuseid ei selgu, palume täpsustada kolme asja.
1. Kas senise teenusepakkuja juures kasutamata teenuseid sai kasutada ka ilma uue tellimuseta? Kuidas võeti seda jääki arvesse kahe pakkumuse hinna ja teenusemahu võrdlemisel?
2. Meile teadaolevalt avaldas Sotsiaalministeerium oma töökuulutusi CV-Online’is, kuid CVKeskus.ee-s neid ei avaldatud. CVKeskus.ee’s koostatud CV-de vähesest kasutamisest ei saa järeldada, et meie portaali kasutajate seas on vähe Sotsiaalministeeriumis töötamisest huvitatud inimesi. 
1. Palume selgitada, kas ja kuidas võrreldi pakkumuste hindamisel kahe portaali võimet jõuda Sotsiaalministeeriumis töötamisest huvitatud inimesteni? 
2. Milliseid andmeid ja näitajaid võrdluses kasutati ning kuidas muudeti need võrreldavaks, arvestades, et ühes portaalis Sotsiaalministeeriumi kuulutusi avaldati ja teises mitte? Kui võrdluse aluseks oli arvutus, palume väljastada olemasolev arvutuskäik koos kasutatud lähteandmetega koondkujul.
3. Palume täpsustada ka seda, kas hinnang tugines üksnes Sotsiaalministeeriumi enda konkurssidele või arvestati teiste organisatsioonide värbamiskogemust. CVKeskus.ee tööportaali teenuseid kasutavad muu hulgas Sotsiaalkindlustusamet ja AS Hoolekandeteenused.


Riigihangete seaduse § 2 kohaselt on seaduse eesmärk muu hulgas tagada hankija rahaliste vahendite läbipaistev, otstarbekas ja säästlik kasutamine, isikute võrdne kohtlemine ning konkurentsi efektiivne ärakasutamine. 

